Amsterdam 8. mája (TASR) – Holandská finančná skupina ING dosiahla v 1. štvrťroku 2013 nárast zisku na viac ako dvojnásobok vlaňajšieho príjmu. Vďačí za to predaju viacerých poisťovacích divízií a vyššej marži jej bankovej divízie. Informovali o tom agentúra AP a Bloomberg.
ING najnovšie plánuje urýchliť predaj podielu v európskej poisťovacej divízii.
Čistý zisk ING sa za tri mesiace do konca marca 2013 vyšplhal na 1,8 miliardy eur zo 728 miliónov eur v rovnakom období minulého roka. Analytici, ktorých oslovila agentúra Bloomberg, predpovedali ING zisk v priemere 1,48 miliardy eur.
Do zisku za 1. kvartál sú však zahrnuté aj jednorazové príjmy vo výške 940 miliónov eur z predaja niektorých aktív, predovšetkým ázijských divízií životného poistenia.
ING sa snaží predať svoj poisťovací biznis v zahraničí od Ázie po USA a znížiť počet zamestnancov o 7500 osôb, aby ušetrila na nákladoch 1 miliardu eur ročne a vrátila štátu finančnú pomoc vo výške 10 miliárd eur, ktorú jej poskytol v roku 2008.
Banka už dokončila zhruba 70 % z plánu reštrukturalizácie, ktorý jej nariadila Európska únia (EÚ), a najnovšie pripravuje predaj európskej poisťovne. ING už vrátila holandskej vláde 7,8 miliardy eur a podľa dohody s Bruselom musí celú finančnú injekciu od štátu splatiť do roku 2015 a do konca roka 2014 oddeliť bankovú a poisťovaciu divíziu.
Prevádzkový zisk bankovej divízie ING v 1. kvartáli 2013 vzrástol medziročne o 1,6 % na 1,17 miliardy eur. Banková divízia v sledovanom období vyčlenila na zlé nesplácané úvery 561 miliónov eur. Na porovnanie, v 1. kvartáli 2012 si odložila na tieto úvery 439 miliónov eur a v 4. kvartáli 2012 to bolo 589 miliónov eur.
Ukazovateľ kapitálovej primeranosti Tier 1 bankovej divízie ING sa do konca marca 2013 zvýšil na 10,4 %, čo znamená, že prekročil cieľovú hranicu 10 %. Banka sa tak vďaka splneniu kapitálového cieľa môže teraz sústrediť na rast príjmov z úverov a na retailové bankovníctvo.